2 vas vir moord op Jeffreysbaai-bejaardeArgieffoto ter illustrasie van Jeffreysbaai. (Foto: Facebook/ Jeffreysbaai) Twee verdagtes het vandeesweek in die Humansdorp-landdroshof in die Oos-Kaap verskyn in verband met die onlangse moord op ’n bejaarde van Jeffreysbaai. Johannes Marx (79) se liggaam is verlede week aan ’n stoel in die slaapkamer van sy huis in Wavecrest aangetref. Kapt. Anelisa Ngcakani, woordvoerder van die Valke, het vanoggend aan Maroela Media gesê Lunga Welkom (28) en Masixole Mbeki (33) het Maandag en Dinsdag in die hof verskyn nadat hulle verlede week kort ná die moord in Port Elizabeth in hegtenis geneem is. Die Valke het ten tyde van die inhegtenisneming op van die oorledene se gesteelde goedere ter waarde van sowat R70 000 beslag gelê. Welkom en Mbeki staan tereg op aanklagte van moord, roof en bedrog. Volgens Ngcakani het die verdagtes ook Marx se kredietkaart ten tyde van die moord gesteel. Die aanklagte van bedrog hou hiermee verband. Die verdagtes sal weer op 26 November in die hof verskyn. Hulle bly tot dan in aanhouding.